**ของฝากปลอดภัย ใส่ใจผู้รับ  
แนะ ดูเลข อย. หรือตราทางเลือกสุขภาพ เป็นของฝากญาติมิตรวันครอบครัว**

14 เม.ย. วันครอบครัว อย. แนะประชาชนเลือกผลิตภัณฑ์อาหารที่มีเลข อย. พร้อมอ่านฉลากก่อนซื้อเพื่อความปลอดภัย หรือเลือกที่มีตราทางเลือกสุขภาพ (Healthier Choice) สูตรลดน้ำตาล ไขมัน โซเดียม ลดเสี่ยงโรคไม่ติดต่อเรื้อรัง (NCDs) เป็นของฝากญาติมิตร เพื่อแสดงความห่วงใยต่อสุขภาพผู้รับ และมีสุขภาพดีต้อนรับปีใหม่ไทย

**นายแพทย์รุ่งฤทัย มวลประสิทธิ์พร รองเลขาธิการคณะกรรมการอาหารและยา** เปิดเผยว่าในช่วงเทศกาลสงกรานต์ซึ่งมีวันครอบครัวตรงกับวันที่ 14 เมษายน 2568 เป็นโอกาสดีที่ลูกหลานจะได้เดินทาง  
กลับบ้านเยี่ยมเยือนพ่อแม่ ปู่ย่า ตายาย พบปะญาติมิตรและผู้ที่เคารพนับถือ พร้อมกับการเลือกซื้อของฝากต่าง ๆ โดยเฉพาะผลิตภัณฑ์อาหาร สำนักงานคณะกรรมการอาหารและยา (อย.) ขอแนะนำให้เลือกซื้อผลิตภัณฑ์อาหารที่มีเลข อย. ซึ่งถือว่าเป็นผลิตภัณฑ์ที่มีคุณภาพได้มาตรฐาน โดยสามารถตรวจสอบผลิตภัณฑ์  
ที่ได้รับอนุญาตผ่านทางเว็บไซต์ อย. www.fda.moph.go.th รวมถึงควรอ่านฉลาก ดูวันที่ผลิต วันที่ควรบริโภคก่อน วันหมดอายุ วิธีใช้ วิธีเก็บรักษา คำเตือนและข้อมูลสำหรับผู้แพ้อาหาร ตลอดจนดูเลขสารบบอาหาร ชื่อและที่ตั้งสถานที่ผลิตอาหาร เพื่อเป็นข้อมูลประกอบการตัดสินใจ ช่วยให้ปลอดภัย และช่วยสร้างความเชื่อมั่นมากขึ้น หากต้องการพิจารณาถึงคุณค่าทางอาหารที่เหมาะกับสุขภาพ สามารถใช้ข้อมูลโภชนาการที่ระบุบนฉลากเพื่อประกอบการตัดสินใจเลือกซื้อ

**รองเลขาธิการฯ อย.** กล่าวเพิ่มเติมว่า อีกหนึ่งทางเลือกของผลิตภัณฑ์อาหารที่มีการปรับสูตร  
ลดน้ำตาล ไขมัน โซเดียม ให้อยู่ในระดับที่เหมาะสมต่อสุขภาพ สามารถสังเกตได้จากสัญลักษณ์โภชนาการทางเลือกสุขภาพ (Healthier Choice) เพื่อลดความเสี่ยงการเกิดโรคไม่ติดต่อเรื้อรัง หรือ NCDs เช่น   
โรคอ้วน โรคเบาหวาน ความดันโลหิตสูง ภาวะไตวายเรื้อรัง หัวใจและหลอดเลือด โดยปัจจุบันมีผลิตภัณฑ์ที่ได้รับการรับรองแล้วกว่า 3,297 รายการ จาก   
15 กลุ่มอาหาร ได้แก่ อาหารมื้อหลัก ขนมขบเคี้ยว เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล ผลิตภัณฑ์จากเนื้อสัตว์ และผลิตภัณฑ์นมทางเลือก

ทั้งนี้ หากมีข้อสงสัยสามารถสอบถามหรือแจ้งข้อร้องเรียนผลิตภัณฑ์ผิดกฎหมายได้ที่สายด่วน อย. 1556 หรือผ่าน Line: @FDAThai, Facebook: FDAThai หรือ E-mail: 1556@fda.moph.go.th   
ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 10 เมษายน 2568 ข่าวแจก 136 / ปีงบประมาณ พ.ศ. 2568**